钦定古今图书集成/明伦汇编/氏族典/第150卷 > 孙元化
## 钦定古今图书集成/明伦汇编/氏族典/第150卷 > 孙元化

按《明外史徐从治传》：“孙元化，字初阳，嘉定县人。登乡
科，从徐光启游，得西洋火器法。天启六年，会试入都，
值广宁覆没，条备京、防边二策告当事。给事中侯震
旸荐之朝，又以孙承宗请，令主建炮台及教练法，赞
画经略军前。元化因请据宁远前屯，以策干王在晋，
不能用。又与袁崇焕争在晋建重关之非。承宗行边”
还，奏授兵部司务，召还为职方主事。崇焕守宁远，复
命元化为赞画。崇焕与在晋及满桂相失，元化还朝，
请以关外事专委崇焕，恶崇焕者谮之。魏忠贤罢其
官。崇祯元年起武选员外郎，进职方郎中，经略。崇焕
乞以自辅。改山东右参议，整饬宁前兵备。朵颜犯宁，
锦遣将击却之。时永平失守，关内外“隔绝者半年馀，
军食久虚，将士单弱，列城得无虞，元化力也。”三年，皮
岛副将刘兴治为乱，廷议复设东莱巡抚，遂擢元化
右佥都御史任之，驻登州，遣使谕定兴治。及孔有德
变，元化力主抚，檄贼所过郡县无邀击，贼长驱抵登
州。五年，中军耿仲明、都司陈光福等导贼入城，遂陷。
元化自刎不殊，被执。初，登州被围，朝廷镌元化三级，
令办贼。及登失守，革职候勘，而以谢琏代。元化自贼
所纵还，诏逮之。首辅周延儒谋脱其死，不得，则援其
师徐光启入阁共图之。卒不得，弃市。